Uusi taksilaki astuu voimaan heinäkuussa ja sitä ennakoiden Helsingissä aloittaa uusi halpataksipalvelu.

Taksiyhtiö Kovanen kokeilee uudenlaista hinnoittelua pääkaupunkiseudulla. Uutuuspalvelu FixuTaxi markkinoi toimintaansa kiinteillä hinnoilla. Helsingin keskustan alueella taksikyydin saa mobiilisovelluksella ruuhka-aikojen ulkopuolella (eli klo 10-14 ja klo 19-23) kymmenellä eurolla ja Helsinki-Vantaan lentokentälle pääsee keskustasta aina 35 eurolla.

FixuTaxi lupaa myös puolittaa nykyisen aloitusmaksun, joka on kaikilla takseilla ajankohdan mukaan vaihdellen 5,90 tai 9 euroa.

– Ajattelimme vähän uudistaa taksialaa. Haluamme lisätä ja arkipäiväistää taksinkäyttöä, Kovasen ja Kovasen omistaman Cabonline Finlandin toimitusjohtaja Topi Simola kertoo Talouselämän mukaan.

Uutta on myös se, että taksimatka maksaa aina saman verran eikä kuljetettavien henkilöiden lukumäärä vaikuta loppusummaan, kuten alalla on tapana. Simola kertoo, että FixuTaxin hinnoittelu perustuu siihen, että tuotantokustannukset pysyvät kurissa.

– Autoihin mahtuu kuusi matkustajaa, ja järjestelmämme lähettää paikalle aina lähimmän taksin. Meillä on paljon myös julkispuolen ajoa. Näin autoille saadaan mahdollisimman paljon ajoa ja se tekee yksikköhintojen laskun mahdolliseksi. Kuljettajien palkkoihin ei kosketa.

Valkokeltaisia FixuTaxeja on tänään liikenteessä 77 kappaletta. Osan FixuTaxi-matkoista Kovanen aikoo hoitaa myös omilla mustilla autoillaan. Tilanne muuttuu 1. heinäkuuta, kun taksialan sääntely hellittää.

– Tavoitteena on vajaat 200 FixuTaxia. Osa takseista on yrittäjillä ja osa omiamme.

Taksimarkkinan vapautuminen on tuomassa alalla muitakin uusia yrittäjiä.

Lue lisää: TE: Nyt alkaa taksimarkkinan mullistus – virolainen, Afrikassa kasvava taksiyhtiö tulee Suomeen